b"\n_START_ARTICLE_\nCan Sala de Baix\n_START_SECTION_\nDescripci\xc3\xb3\n_START_PARAGRAPH_\n\xc3\x89s una gran masia de planta baixa i dos pisos, molt restaurada. A la planta baixa la restauraci\xc3\xb3 no canvi\xc3\xa0 els seus elements; l'entrada \xc3\xa9s en arc de mig punt adovellada, de tipus dentat. Hi ha dues finestres amb la llinda recta._NEWLINE_Al primer pis \xc3\xa9s on la restauraci\xc3\xb3 canvi\xc3\xa0 m\xc3\xa9s elements: hi havia tres balcons, el del mig sobre la porta central d'estil g\xc3\xb2tic. Actualment aquests balcons han esdevingut finestres; s\xc3\xb3n d'estil g\xc3\xb2tic tard\xc3\xa0, amb moltes filigranes i una s\xc3\xa8rie de cares d'\xc3\xa0ngels. La del centre \xc3\xa9s doble, amb una columna al mig. Al segon pis no hi ha hagut transformacions: al mig hi ha tres finestretes juntes d'arc de mig punt, i dues m\xc3\xa9s a cada costat._NEWLINE_La coberta \xc3\xa9s a dues aig\xc3\xbces, de teules. A cada costat de la casa hi ha uns petits afegits amb obertures porxades. La masia posseeix a la part lateral i donant a la part posterior una capella, molt restaurada."